西湖荷花有感
作者：于石
朝代：宋

paragraphs: 我昔扁舟泛湖去，四望荷花浩無數。
誰家畫舫倚紅妝，笑聲逈入花深處。
笙歌凄咽水雲寒，花色似嫌脂粉污。
夜深人靜月明中，方識荷花有真趣。
水天倒浸碧琉璃，凈質芳姿澹相顧。
亭亭翠蓋擁羣仙，輕風微顫凌波步。
酒暈潮紅淺渥唇，膚如凝脂腰束素。
一捻香骨薄裁冰，半破芳心嬌泣露。
湖光花氣滿衣襟，月落波寒浸香霧。
恍然人在蕊珠宮，便欲移家臨水住。
回首落日低黄塵，十年不到湖山路。
花開花落幾秋風，湖上青山自如故。